Omnibus, etc., officialis curie Senon. Notum facimus quod in nostra presencia constituti nobilis vir Johannes de Plesseto, miles, et nobilis mulier Heluysis, ejus uxor, recognoverunt se pro octies viginti libris tur., suis quitis et jam in pecunia numerata sibi solutis, ut dicebant, ad perpetuitatem vendidisse religiosis viris abbati et conventui Vallislucentis, totum jus faciendi hayas sive hayam ad venandum, quod ipsi Johannes et Heluysis habebant, seu habere dicebantur in nemoribus dictorum religiosorum pertinentibus ad granchiam eorumdem de Servinis, exceptis hayis ad lepores et ad cuniculos capiendos de spinis et genestis tantummodo faciendis. Renuntiantes etiam specialiter et expresse, dicti Johannes et Heluysis, omnibus litteris et instrumentis confectis a temporibus retroactis, etc. Preterea, promiserunt dicti Johannes et Heluysis, fide media, quod ipsi de tribus sextariis frumenti quos dictus defunctus Gaufridus, quondam pater dicti Johannis, contulit in elemosinam, ut dicebant, ecclesie Vallislucentis percipiendos annis singulis in terragiis suis de Plesseto, dictis abbati et conventui satisfacient annuatim, pro portione quam ipsos habere contigerit in terragiis supradictis, etc. Actum, die veneris post octabas Beati-Symonis, anno Domini Mº CCº quinquagesimo-nono, mense octobri.